আবু সায়ীদ খুদরীর (রা.) বর্ণনায় আছে, নবী (স.) বলেন,  আমি যখন বাইতুল মুকাদ্দাসের কর্মসূচি থেকে অবসর পেলাম তখন একটি সিঁড়ি আমার কাছে আনা হলো। এর চেয়ে সুন্দর জিনিস আমি দেখিনি। এটাই সিঁড়ি যার দিকে মরণাপন্ন ব্যক্তি চেয়ে থাকে যখন তার কাছে মরণ হাজির হয়। অতঃপর জিবরাইল আমাকে তাতে চড়িয়ে দিলেন। পরিশেষে আমি আকাশের দরজাগুলোর মধ্যে একটি দরজার কাছে পৌঁছলাম। যার নাম বা-বুল হাফাযাহ্ তথা সংরক্ষিতকারীদের দরজা। তাতে একজন ফেরেশতা আছে। যার নাম ইসমায়ীল। তার অধীনে বার হাজার ফেরেশতা আছে। ওদের মধ্যকার ফেরেশতার অধীনে বার হাজার করে ফেরেশতা আছে (তাফসীরে ত্ববারী, ১৫ খণ্ড, ১১ পৃষ্ঠা,  তাহযীবুল সীরাতি ইবনে হিশাম ১ম খণ্ড, ৯২ পৃষ্ঠা)। বাইহাকীর বর্ণনায় আছে, পৃথিবীর অতি নিকটবর্তী ফেরেশতার নাম ইসমায়ীল। তার সামনে আছে সত্তর হাজার ফেরেশতা। তার প্রত্যেক ফেরেশতার সাথে একলাখ ফেরেশতার বাহিনী আছে। তিনি বলেন, অতঃপর জিবরাইল আকাশটির দরজা খোলার প্রার্থনা করলেন। বলা হলো, কে? তিনি বললেন, জিবরাইল। আবার বলা হলো, আপনার সাথে কে? তিনি বললেন, মুহাম্মদ (স.)। বলা হয়, তার কাছে লোক পাঠানো হয়েছে কি? তিনি বললেন, হ্যাঁ। অতঃপর আদমকে (আ.) সেই আকৃতিতে দেখা গেলো যে আকৃতিতে আল্লাহ তাকে প্রথমদিনে সৃষ্টি করেছিলেন (তাফসীর ইবনে  কাসীর, ৩য় খন্ড, ১৩ পৃষ্ঠা)। তারপর আমাদের ২য় আসমানে চড়ানো হলো। অতঃপর জিবরাইল দরজা খোলার প্রার্থনা করলেন। তখন বলা হলো, আপনি কে? তিনি বললেন, জিবরাইল। বলা হলো, আপনার সাথে কে? তিনি বললেন, মুহাম্মদ (স.)। বলা হলো, তার কাছে দূত পাঠানো হয়েছে কি? তিনি বললেন, পাঠানো হয়েছে। অতঃপর আমাদের জন্য দরজা খোলা হলো। হঠাত্ আমি দুই খালাতো ভাইকে পেলাম। তারা হলেন, ঈসা ইবনে মারয়্যাম এবং ইয়াহ্ইয়া ইবনে যাকারিয়্যা। তারা দুজন আমাকে স্বাগতম জানালেন এবং আমার ভালোর জন্য দুআ দিলেন (মুসলিম, ১ম খন্ড, ৯১ পৃষ্ঠা)।